CELEX: C2006/154/47
Language: da
Date: 2006-07-01 00:00:00
Title: Sag T-119/06: Sag anlagt den  19. april 2006  — Usha Martin mod Rådet og Kommissionen

1.7.2006   
            
            
               DA
            
            
               Den Europæiske Unions Tidende
            
            
               C 154/18
            
         Sag anlagt den 19. april 2006 — Usha Martin mod Rådet og Kommissionen
   (Sag T-119/06)
   (2006/C 154/47)
   Processprog: engelsk
   Parter
   
      Sagsøger: Usha Martin Ltd (Calcutta, Indien) (ved lawyer K. Adamantopoulos og solicitor J. Branton)
   
      Sagsøgte: Rådet for Den Europæiske Union og Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens afgørelse af 22. december 2005 om ændring af afgørelse 1999/572/EF om godtagelse af tilsagn i forbindelse med antidumpingproceduren vedrørende importen af tovværk og kabler af stål med oprindelse i bl.a. Indien, offentliggjort den 26. januar 2006 i Den Europæiske Unions Tidende, EUT L 22, s. 54 (»den anfægtede afgørelse«), annulleres i henhold til artikel 230 EF, for så vidt som den vedrører sagsøgeren og indebærer en ophævelse af et tilsagn om mindstepriser, der tidligere var gældende.
            
         
               —
            
            
               Rådets forordning (EF) nr. 121/2006 af 23. januar 2006 om ændring af forordning (EF) nr. 1858/2005 om indførelse af en endelig antidumpingtold på importen af tovværk og kabler af stål med oprindelse i bl.a. Indien, offentliggjort den 26. januar 2006 i Den Europæiske Unions Tidende, EUT L 22, s. 1, annulleres i henhold til artikel 230 EF, for så vidt som den vedrører sagsøgeren og indebærer, at den anfægtede beslutning om ophævelse af et tilsagn om mindstepriser, der tidligere var gældende for sagsøgeren, gennemføres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren er en producent og eksportør af kabler af stål i Indien, og eksporterer til Den Europæiske Union.
   Kommissionen godtog ved beslutning af 13. august 1999 (1) visse tilsagn om mindstepriser, som var givet af bl.a. sagsøgeren i forbindelse med antidumpingproceduren vedrørende importen af tovværk og kabler af stål med oprindelse i bl.a. Indien.
   Ved afgørelse 2006/38 (2) trak Kommissionen sin godtagelse af sagsøgerens pristilsagn tilbage, ifølge sagsøgeren, fordi denne havde undladt at indberette salg, der lå uden for pristilsagnets rammer, og havde angivet Dubai som oprindelsessted for tovværk og kabler af stål, selv om oprindelsesstedet skulle have været Indien på grund af utilstrækkelig videreforarbejdning af indiske råmaterialer i Dubai. Ved Rådets forordning nr. 121/2006 (3) indførtes en endelig antidumpingtold til gennemførelse af Kommissionens afgørelse.
   Sagsøgeren gør gældende for så vidt angår den manglende indberetning af salg, der lå uden for pristilsagnets rammer, at det drejer sig om en menneskelig fejl, og at der foreligger en tilsidesættelse af proportionalitetsprincippet, eftersom der ikke er tale om en materiel overtrædelse af pristilsagnet, der derfor alene burde have medført et pålæg om ikke at begå sådanne overtrædelser i fremtiden og ikke i en tilbagetrækning af pristilsagnet. Sagsøgeren gør endvidere gældende, at fællesskabsindustrien ikke har lidt nogen egentlig skade.
   For så vidt angår angivelsen af Dubai som oprindelsessted gør sagsøgeren gældende, at institutionerne har begået en retlig fejl ved at foretage en urigtig oprindelsesbedømmelse, idet det hævdes, at Kommissionen anvendte spørgsmålet om, hvorvidt der forekom en ændring i toldpositionen vedrørende den omhandlede vare, som kriterium, mens sagsøgeren er af den opfattelse, at de relevante kriterier er følgende:
   
               i)
            
            
               Seneste væsentlige proces eller forarbejdning
            
         
               ii)
            
            
               forarbejdningen skal være berettiget ud fra økonomiske hensyn
            
         
               iii)
            
            
               forarbejdningen skal foretages af en virksomhed, der er udstyret til dette formål og
            
         
               iv)
            
            
               forarbejdningen skal medføre, at der fremstilles en ny vare, eller skal udgøre et væsentligt fremstillingsstadium
            
         Endvidere kunne man have anvendt mindre byrdefulde sanktioner end tilbagetrækning af pristilsagnet, såsom genopkrævning af antidumpingtold foretaget af medlemsstaternes toldmyndigheder eller opstilling af en betingelse om ophør af eksport fra Dubai af tovværk fremstillet af indisk tråd.
   Sagsøgeren gør derfor gældende, at der er foretaget urigtig retsanvendelse, at der givet utilstrækkelig begrundelse, at der foreligger magtfordrejning og at der er sket tilsidesættelse af proportionalitetsprincippet.
   
      (1)  Kommissionens afgørelse 1999/572/EF af 13.8.1999 om godtagelse af tilsagn i forbindelse med antidumpingproceduren vedrørende importen af tovværk og kabler af stål med oprindelse i Folkerepublikken Kina, Ungarn, Indien, Republikken Korea, Mexico, Polen, Sydafrika og Ukraine (EFT L 217, s. 63).
   
      (2)  Kommissionens afgørelse 2006/38/EF af 22.12.2005 om ændring af afgørelse 1999/572/EF om godtagelse af tilsagn i forbindelse med antidumpingproceduren vedrørende importen af tovværk og kabler af stål med oprindelse i bl.a. Indien (EUT L 22, s. 54).
   
      (3)  Rådets forordning (EF) nr. 121/2006 af 23.1.2006 om ændring af forordning (EF) nr. 1858/2005 om indførelse af en endelig antidumpingtold på importen af tovværk og kabler af stål med oprindelse i bl.a. Indien (EUT L 22, s. 1).